Fostul ministru al Agriculturii, Adrian Chesnoiu, cercetat pentru instigare şi abuz în serviciu.
Procurorii au început urmărirea penală pe numele fostului ministru al Agriculturii, Adrian Chesnoiu. El este cercetat pentru instigare şi abuz în serviciu. Chesnoiu este acuzat cu privire la presupuse intervenţii ale ministrului în cadrul unor concursuri de angajare.
Procurorii din cadrul Direcţiei Naţionale Anticorupţie – Serviciul teritorial Timişoara au început urmărirea penală pe numele fostului ministru al Agriculturii, Adrian Chesnoiu."Procurorii din cadrul Direcţiei Naţionale Anticorupţie – Serviciul teritorial Timişoara au dispus efectuarea urmăririi penale faţă de suspectul Chesnoiu Adrian Ionuţ, în prezent deputat, iar la data faptelor având şi funcţia de ministru al Agriculturii şi Dezvoltării Rurale, pentru săvârşirea infracţiunilor de instigare (sub forma participaţiei improprii) la permiterea accesului unor persoane neautorizate la informaţii ce nu sunt destinate publicităţii, în scopul obţinerii pentru altul de foloase necuvenite (patru infracţiuni) şi abuz în serviciu dacă funcţionarul public a obţinut pentru sine ori pentru altul un folos necuvenit", potrivit unui comunicat de presă, citat de Mediafax.Procurorii arată că în perioada 09 februarie – 11 aprilie 2022, suspectul Chesnoiu Adrian Ionuţ, în calitate de ministru, ar fi determinat o persoană din subordine, la vremea respectivă membru în mai multe comisii de examinare, să îi furnizeze unui coleg, persoană de încredere a ministrului, o parte din subiectele concepute pentru probele scrise care urmau a fi susţinute cu ocazia organizării a patru concursuri pentru ocuparea unor posturi de: consilier clasa I, şef serviciu, director executiv adjunct şi director executiv ai unor direcţii judeţene."Subiectele respective ar fi ajuns, ulterior, la patru candidaţi <agreaţi> dintre care, în urma susţinerii probelor scrise şi orale, doar trei au promovat concursurile respective. De menţionat este faptul că, la intervenţia directă a ministrului, în cazul unuia dintre candidaţi, membrii comisiei ar fi fost nevoiţi să-l promoveze pe acesta în condiţiile în care nu obţinuse un punctaj corespunzător. Ca urmare a acestui demers, persoana respectivă a fost numită în funcţia de şef serviciu, obţinând până, în prezent, venituri salariale în valoare de 33.782 lei", se precizează în același comunicat.Procurorii menţionează că în cauză se efectuează acte de urmărire penală şi faţă de alte persoane.